**טום דובי** **אביב** (נולד ב־2 בדצמבר 1987) הוא ידוען, מסעדן ושף ישראלי. התפרסם כאשר זכה בעונתה השישית של תוכנית הריאליטי "מאסטר שף". הקים עם שותפיו את קבוצת המסעדנות "Coco group" בבעלותם המסעדות "קוקו במבינו", "פאט קאו", "טריגר אנד טום" ו"ג'אנגו". ב-2021 פתח את מסעדת "Milk+Honey" בקזבלנקה, מרוקו, יחד עם שותפים מקומיים. בעבר היה הבעלים של הקייטרינג "Mad Kitchen".

ביוגרפיה
--------

אביב נולד בתל אביב לעשי ולמיכל אביב, מסעדנים והבעלים של מסעדת "פיקאסו" לשעבר; כיום אנשי נדל"ן המתגוררים בחו"ל. שמו המקורי היה **תום**, אך נטען שהכתיב שונה בגלל היפוך האותיות היוצר את המילה "מות". שמו האמצעי ניתן על שם סבו. אחותו קים היא סטארטאפיסטית שירדה לאנגליה ומתגוררת בלונדון. למד בבית הספר "תל נורדאו" שבתל אביב.

שירת בצה"ל שירת במשטרה הצבאית, ולאחר מכן כמפקד טירונים. 

לאביב תואר ראשון במנהל עסקים ממכללת המרכז הבינתחומי הרצליה.

קריירה
------

אביב לא למד בישול וקולינריה בצורה מסודרת. 

בשנת 2018 פתח יחד עם המסעדנים אורי רז ואיתי ביטון, את המסעדה "קוקו במבינו", המבוססת על המטבח האיטלקי עם תוספות ים תיכוניות. חצי שנה לאחר מכן פתח עם שותפיו, את מסעדת ההמבורגרים ה"Fat cow". בהמשך השנה אביב התמנה ליועץ הקולינרי של חברת הנדל"ן "BVM Development" בפלורידה, שמנהלת אמו, ופתח מתחם קולינרי במיאמי. 

בשנת 2019 מונה לפרזנטור של מותג "ריינהולד'ס" בחברת "זוגלובק", ובהמשך השנה השיק בשיתוף החברה "Arcosteel" סדרת סכיני שף. באותה שנה השיקה חברת USR סדרת תכשירי טיפוח לגברים בשיתוף אביב.

בשנת 2020 פתח אביב עם קבוצת "Coco group" את הדיינר "Jango" בראשון לציון ואת האטליז "Triger & Tom" בשרונה מרקט, בתל אביב.

בשנת 2021 פתח את המסעדה הראשונה שלו מחוץ לישראל, "Milk+Honey" בקזבלנקה שבמרוקו, יחד עם 2 שותפים מקומיים ממרוקו. 

בנוסף, באוקטובר 2021, אביב שפט בתחרות מלכת היופי של ישראל שהועברה באתר ynet.

בשנת 2021 אביב יצר והנחה פודקאסט בשם "רק לא אוכל", בשיתוף עם חברות "אודיותר" ו"ארומה מיוזיק".

בשנת 2023 המסעדה קוקו במבינו נסגרה לצמיתות

### בטלוויזיה

בשנת 2016 זכה בעונה השישית של תוכנית המציאות "מאסטר שף" בערוץ 2 של קשת.

בשנת 2017 הגיש את התוכנית "דרכון למתכון" ברשת 13, התחרה בתוכנית "היכון, הכן שף" וכן שימש ככתב קולינרי של חדשות האוכל בקשת 12.

בשנת 2018 השתתף בעונה הראשונה של "נינג'ה ישראל VIP" בקשת 12.

בשנת 2019 הנחה תוכנית בשם "סודות הבישול עם טום אביב" ברשת 13. בנוסף, עלה פרק עם ראיון חושף על אודות אביב לתוכנית "אנשים" בקשת 12.

בשנת 2020 שיחק בסדרת הדרמה "הטבח" בהפקת yes לצד גל תורן, רותם סלע וגורי אלפי; סדרה שעוסקת בעולם המסעדנות בה אביב הופיע בתפקיד יונתן (פלדי) פלדמן, סו-שף שעוזב את מסעדת טיפוחיו ופותח מסעדה מתחרה.

החל מ-2022 מנחה את תוכנית האירוח הלילית "ארוחת שחיתות" ברשת 13, לצד עפר שכטר.

חיים אישיים
-----------

מתגורר בתל אביב.

בדצמבר 2021 נעצר בחשד שתקף אדם בשם יעקב דגו בפניו. בחקירתו לא הכחיש את המעשה, אך טען שעשה זאת בשל התנהגות לא הולמת של דגו כלפי כלבו. הוא הורשע בתקיפה ואיומים ונגזרו עליו שלושה חודשי מאסר על תנאי ותשלום קנס ופיצוי לדגו. תחקיר של הצינור הוכיח על ידי חשיפת צילומי מצלמות האבטחה של המקום, כי אביב כלל לא ראה את הפגיעה בכלבו של דגו, ושלמעשה לא היתה פגיעה בכלב כלל. בעקבות התחקיר, המשטרה ביטלה את כתב האישום כנגד דגו, אך הכלב, שנלקח על ידי אביב, לא הוחזר לבעליו. ח"כ פנינה תמנו התייחסה לכך שדגו הוא מקהילת יוצאי אתיופיה וכתבה על התנהגותם של אביב ושל המשטרה באירוע: "ככה זה נראה כשאזרחים ושוטרים עושים יד אחת בצורה הכי גזענית שיש".

קישורים חיצוניים
----------------

* "רק לא אוכל" - הפודקאסט של טום אביב
* טום אביב, ברשת החברתית אינסטגרם

* הצינור, גזענות משטרתית ושף אלים: האמת מאחורי פרשת טום אביב והכלב נחשפת, באתר חדשות 13, 1 ביוני 2023

הערות שוליים
------------

1. ↑  זה לא הגיל, ‏ישי לא לבד: השמות האמצעיים המוזרים של הסלבס | זה לא הגיל, באתר ‏מאקו‏, 16 בדצמבר 2019
2. 1 2  ליאור אוחנה וגילית קוזבה, "הסוד שמאחורי השם שלי", **ידיעות אחרונות**, 7 ימים, 10 בספטמבר 2021
3. 1 2  *האודישן של טום אביב - mako*, נבדק ב-2019-02-11
4. ↑  אתר למנויים בלבד רז שכניק, "התחלתי לשתות בגלל השיעמום בסגר. הגעתי לרמה של בקבוק ג'ין ושני בקבוקי יין ביום", באתר "ידיעות אחרונות", 11 בדצמבר 2020
5. ↑  יפעת הללי אברהם, ‏חשבתם שטום אביב לוהט? הכירו את אחותו, קים, באתר ‏מאקו‏, 6 בינואר 2019
6. ↑  אביב הגיע
7. ↑  אתר למנויים בלבד רז שכניק, "זה גזר דין מוות למסעדות. אני אקום מהמשבר, אבל אני לא יודע אם אקום ממנו בישראל. קצת איבדתי אמון במדינה הזאת", באתר "ידיעות אחרונות", 8 ביולי 2020
8. ↑  Katherine Kallergis, Developer launches Upper Buena Vista mixed-use project, The Real Deal, ‏16 בדצמבר 2015
9. ↑  אתר למנויים בלבד ליבי שפרלינג, עם העיניים לחו"ל: השף טום אביב פותח מתחם קולינרי במיאמי, באתר הארץ, 21 בנובמבר 2018
10. ↑  היאלי יעקבי־הנדלסמן, זוגלובק מבטיחה: "אין לנו תוכנית להעלות מחירים", באתר ישראל היום
11. ↑  ריטה גולדשטיין, ‏טום אביב פותח שתי מסעדות בשר חדשות, באתר ‏מאקו‏, 9 במרץ 2020
12. ↑  מתן שרון, מסעדת קוקו במבינו נסגרת, אבל את טום אביב זה פחות מעניין, באתר מסעדת קוקו במבינו נסגרת, אבל את טום אביב זה פחות מעניין | טיים אאוט, ‏2023-06-04
13. ↑  אתר למנויים בלבד יסמין לוי, עפר שכטר וטום אביב ינסו להצליח היכן שהאחרים כשלו, באתר הארץ, 24 במאי 2022
14. ↑  לירן אוהלי, השף טום אביב נעצר בחשד שהכה אדם שתקף את כלבו: "הצלתי אותו מהתעללות קיצונית", באתר ישראל היום, ‏04/12/2021
15. 1 2  הצינור, גזענות משטרתית ושף אלים: האמת מאחורי פרשת טום אביב והכלב נחשפת, באתר חדשות 13, 1 ביוני 2023
16. ↑  גלעד מורג, מאסר על תנאי וקנס לשף טום אביב שתקף אדם מחוץ למסעדה שלו בת"א, באתר ynet, 24 באוקטובר 2022
17. ↑  לוי, לירן; קוטב, אדם (2023-06-06). "לא התעלל בכלב: בוטל האישום נגד הצעיר שהותקף ע"י השף טום אביב בת"א". *Ynet*. נבדק ב-2023-06-06.
18. ↑  השף טום אביב שוב מסתבך: "עבריין, גזען קטן ואלים", באתר Ice, ‏2023-06-04